钦定古今图书集成/明伦汇编/氏族典/第251卷 > 张国维
## 钦定古今图书集成/明伦汇编/氏族典/第251卷 > 张国维

按《明外史张国维传》：“国维，字玉笥，东阳人。天启二年
进士，授番禺知县。崇祯元年，擢刑科给事中，进礼科
都给事中。京师地震，规弊政甚切，迁太常少卿。七年，
擢右佥都御史，巡抚应天、安庆等十府。其冬，流贼犯
桐城，官军覆没。国维方壮年，一夕须发顿白。明年，率
副将许自强赴援，解桐围。国维为人宽惠，得士大夫
心。”居六年，迁工部右侍郎，总理河道。十四年，山东盗
起，改兵部，兼督淮、徐、临、通四镇兵，护漕运。兵部尚书
陈新甲下狱，召国维代之。十六年，国维檄赵光抃拒
螺山，八总兵之师，皆溃。言者诋国维。帝乃命解职下
狱。苏州民闻之，争诣阙乞贷。十七年二月，俾出狱候
命。三月，复故官，驰赴江南、浙江督练兵、输饷诸务，行
十日而都城陷。福王召之，令协理戎政。寻叙山东讨
贼功，加太子太保，乞省亲归。南都失守，国维朝鲁王
以海于台州，请王监国，即日移驻绍兴。进国维少傅、
兵部尚书、武英殿大学士，督师江上。总兵官方国安
等诸军乏饷溃，王走台州航海。国维亦还守东阳，知
势不可支，赴水死。